Arbeiðs- og brunaeftirlitið umsitur lóggávuna um spreingievni og spreingiarbeiði v. m. Endamálið við lógini er at fyribyrgja skaða í sambandi við óætlaða spreinging við atliti til at verja lív, heilsu, umhvørvið og materiel virðir og annars vandastøður yvirhøvur, í sambandi við handfaring av spreingievni á ein og hvønn hátt. Lógin umfatar viðurskifti, bæði tá tað snýr seg um innflutning, flutning og handfaring av spreingievni á landi, goymslu o. l. av spreingievni og útinnan av spreingiarbeiði. Lógin umfatar bæði tilætlaða og ótilætlaða spreinging. Hetta merkir spreinging, sum er tilætlað við tí endamáli, at sprongt verður í sambandi við arbeiði, og spreinging, sum ikki er fyriskipað, men har spreingievni kann spreingja av viðurskiftum ella orsøkum, sum koma uttanífrá. Lógin fevnir um spreingievni og spreingiarbeiði, sum fer fram á landi. Flutningur sjóvegis er umfataður av ábyrgdarøkinum hjá Sjóvinnustýrinum.